CELEX: 32020D1325
Language: el
Date: 2020-09-21 00:00:00
Title: Απόφαση (ΕΕ) 2020/1325 του Συμβουλίου της 21ης Σεπτεμβρίου 2020 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης μελλοντικής πολυμερούς συνεργασίας στον τομέα της αλιείας στον Βορειοανατολικό Ατλαντικό όσον αφορά την αίτηση προσχώρησης στην εν λόγω σύμβαση που υπέβαλε το Ηνωμένο Βασίλειο, και την κατάργηση της απόφασης (ΕΕ) 2019/510

25.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 311/8
               
            
         ΑΠΟΦΑΣΗ (ΕΕ) 2020/1325 ΤΟΥ ΣΥΜΒΟΥΛΙΟΥ
         της 21ης Σεπτεμβρίου 2020
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης μελλοντικής πολυμερούς συνεργασίας στον τομέα της αλιείας στον Βορειοανατολικό Ατλαντικό όσον αφορά την αίτηση προσχώρησης στην εν λόγω σύμβαση που υπέβαλε το Ηνωμένο Βασίλειο, και την κατάργηση της απόφασης (ΕΕ) 2019/510
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση μελλοντικής πολυμερούς συνεργασίας στον τομέα της αλιείας στον Βορειοανατολικό Ατλαντικό (1) («σύμβαση NEAFC») εγκρίθηκε με την απόφαση 81/608/ΕΟΚ του Συμβουλίου (2) και άρχισε να ισχύει στις 17 Μαρτίου 1982.
                  
               
                     (2)
                  
                  
                     Η σύμβαση NEAFC εφαρμόζεται επί του παρόντος στο Ηνωμένο Βασίλειο λόγω του ότι η Ένωση είναι συμβαλλόμενο μέρος της εν λόγω σύμβασης, ενώ το άρθρο 20 παράγραφος 4 της σύμβασης NEAFC αποκλείει την προσχώρηση κρατών μελών στην εν λόγω σύμβαση.
                  
               
                     (3)
                  
                  
                     Δυνάμει του άρθρου 20 παράγραφος 4 της σύμβασης NEAFC, κάθε κράτος μπορεί να προσχωρήσει στη σύμβαση της NEAFC, υπό την προϋπόθεση ότι η αίτηση προσχώρησης του εν λόγω κράτους εγκρίνεται από τα τρία τέταρτα του συνόλου των συμβαλλόμενων μερών της σύμβασης εντός 90 ημερών από την ημερομηνία κοινοποίησης της παραλαβής της αίτησης από τον θεματοφύλακα.
                  
               
                     (4)
                  
                  
                     Στις 8 Ιανουαρίου 2019, το Ηνωμένο Βασίλειο υπέβαλε αίτηση προσχώρησης στη σύμβαση NEAFC ως συμβαλλόμενο μέρος. Την ίδια ημερομηνία, ο θεματοφύλακας ενημέρωσε σχετικά την Επιτροπή.
                  
               
                     (5)
                  
                  
                     Στις 25 Μαρτίου 2019, το Συμβούλιο εξέδωσε την απόφαση (ΕΕ) 2019/510 (3). Η εν λόγω απόφαση ήταν ευνοϊκή για την προσχώρηση του Ηνωμένου Βασιλείου στη σύμβαση NEAFC και εκδόθηκε προκειμένου να προβλεφθεί η περίπτωση κατά την οποία το Ηνωμένο Βασίλειο θα αποχωρούσε από την Ένωση χωρίς συμφωνία αποχώρησης. Ως εκ τούτου, η απόφαση (ΕΕ) 2019/510 απλώς εξουσιοδοτούσε την Επιτροπή να κοινοποιήσει τη θέση της Ένωσης στην περίπτωση μη σύναψης συμφωνίας αποχώρησης.
                  
               
                     (6)
                  
                  
                     Η αίτηση προσχώρησης από μέρους του Ηνωμένου Βασιλείου δεν εγκρίθηκε από τον απαιτούμενο αριθμό των συμβαλλόμενων μερών της σύμβασης NEAFC καθώς δεν επιτεύχθηκε η απαρτία των τριών τετάρτων.
                  
               
                     (7)
                  
                  
                     Δυνάμει του άρθρου 129 παράγραφος 4 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (4) («συμφωνία αποχώρησης»), κατά τη διάρκεια της μεταβατικής περιόδου, το Ηνωμένο Βασίλειο δύναται να διαπραγματευθεί, να υπογράψει και να κυρώσει διεθνείς συμφωνίες στις οποίες προσχωρεί αυτόνομα στους τομείς αποκλειστικής αρμοδιότητας της Ένωσης, υπό τον όρο ότι οι εν λόγω συμφωνίες δεν τίθενται σε ισχύ ούτε εφαρμόζονται κατά τη διάρκεια της μεταβατικής περιόδου, εκτός εάν λάβει σχετική εξουσιοδότηση από την Ένωση. Η απόφαση (ΕΕ) 2020/135 του Συμβουλίου (5) καθορίζει τις προϋποθέσεις και τη διαδικασία για τη χορήγηση της εν λόγω εξουσιοδότησης.
                  
               
                     (8)
                  
                  
                     Με την επιστολή του της 3ης Απριλίου 2020, το Ηνωμένο Βασίλειο γνωστοποίησε στην Επιτροπή την πρόθεσή του να συναινέσει, αυτόνομα, να δεσμευθεί από τη σύμβαση NEAFC κατά τη διάρκεια της μεταβατικής περιόδου. Στις 6 Ιουλίου 2020, το Ηνωμένο Βασίλειο υπέβαλε νέα αίτηση προσχώρησης στην εν λόγω σύμβαση, ζητώντας προσχώρηση η οποία θα παρήγαγε αποτελέσματα κατά τη διάρκεια της μεταβατικής περιόδου με τρόπο συμβατό με τη συμφωνία αποχώρησης.
                  
               
                     (9)
                  
                  
                     Με την εκτελεστική απόφαση (ΕΕ) 2020/1305 του Συμβουλίου (6), εξουσιοδοτείται το Ηνωμένο Βασίλειο να παράσχει την έγκρισή του, αυτόνομα, ώστε να δεσμεύεται από τη σύμβαση NEAFC, εφόσον πληρούνται οι όροι που καθορίζονται στο άρθρο 3 παράγραφος 1 της απόφαση (ΕΕ) 2020/135.
                  
               
                     (10)
                  
                  
                     Δυνάμει των άρθρων 56, 63 και 116 της σύμβασης των Ηνωμένων Εθνών για το δίκαιο της θάλασσας (7) (UNCLOS), το Ηνωμένο Βασίλειο έχει νόμιμα αλιευτικά συμφέροντα εντός της περιοχής που προβλέπεται στη σύμβαση NEAFC (ανοικτή θάλασσα) ως παράκτιο κράτος, εφόσον τα ύδατα υπό την αποκλειστική οικονομική ζώνη του Ηνωμένου Βασιλείου εμπίπτουν στη περιοχή της εν λόγω σύμβασης.
                  
               
                     (11)
                  
                  
                     Προκειμένου να αποτραπεί η μη βιώσιμη αλιεία, είναι προς το συμφέρον της Ένωσης να συνεργασθεί το Ηνωμένο Βασίλειο για τη διαχείριση των αποθεμάτων κοινού ενδιαφέροντος σε πλήρη συμφωνία με τις διατάξεις της UNCLOS και της συμφωνίας των Ηνωμένων Εθνών στην εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας, της 10ης Δεκεμβρίου 1982, όσον αφορά τη διατήρηση και τη διαχείριση των αλληλεπικαλυπτόμενων και των άκρως μεταναστευτικών αποθεμάτων ιχθύων (8) (UNFSA), και οποιασδήποτε άλλης διεθνούς συμφωνίας ή κανόνα διεθνούς δικαίου.
                  
               
                     (12)
                  
                  
                     Όπως προβλέπεται στο άρθρο 63 παράγραφος 2 της UNCLOS και στο άρθρο 8 της UNFSA, στις περιπτώσεις που το ίδιο απόθεμα ή αποθέματα συναφών ειδών ευρίσκονται τόσο μέσα στην αποκλειστική οικονομική ζώνη όσο και σε περιοχή πέραν αυτής και παρακείμενη σε αυτή τη ζώνη, το παράκτιο κράτος και τα κράτη που αλιεύουν αυτό το απόθεμα στην παρακείμενη περιοχή πρέπει να συνεργάζονται με σκοπό την επίτευξη συμφωνίας σχετικά με τα μέτρα που είναι αναγκαία για τη διατήρηση αυτών των αποθεμάτων στην παρακείμενη περιοχή. Αυτή η συνεργασία μπορεί να καθιερωθεί στο πλαίσιο περιφερειακών οργανώσεων διαχείρισης της αλιείας. Η προσχώρηση του Ηνωμένου Βασιλείου στη σύμβαση NEAFC θα επιτρέψει στο Ηνωμένο Βασίλειο να συνεργάζεται για τα αναγκαία μέτρα διαχείρισης της αλιείας, με σκοπό να διασφαλίζει ότι οι αλιευτικές δραστηριότητες ασκούνται με τρόπο που οδηγεί στη βιώσιμη εκμετάλλευση του σχετικού αποθέματος ή αποθεμάτων.
                  
               
                     (13)
                  
                  
                     Η προσχώρηση πριν από τη λήξη της μεταβατικής περιόδου θα επέτρεπε στο Ηνωμένο Βασίλειο να υλοποιήσει πλήρως τις υποχρεώσεις που απορρέουν από την UNCLOS όσον αφορά τα μέτρα διατήρησης και διαχείρισης που αρχίζουν να ισχύουν από τη στιγμή κατά την οποία λήγει η μεταβατική περίοδος και το δίκαιο της Ένωσης παύει να ισχύει στο Ηνωμένο Βασίλειο. Είναι συνεπώς προς το συμφέρον της Ένωσης να εγκρίνει την αίτηση προσχώρησης στη σύμβαση NEAFC την οποία υπέβαλε το Ηνωμένο Βασίλειο έως τη λήξη της προθεσμίας κοινοποίησης που αναφέρεται στο άρθρο 20 παράγραφος 4 της σύμβασης NEAFC.
                  
               
                     (14)
                  
                  
                     Για λόγους σαφήνειας και ασφάλειας δικαίου, η απόφαση (ΕΕ) 2019/510 θα πρέπει να καταργηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί εξ ονόματος της Ένωσης στο πλαίσιο της σύμβασης μελλοντικής πολυμερούς συνεργασίας στον τομέα της αλιείας στον Βορειοανατολικό Ατλαντικό («σύμβαση NEAFC») είναι να εγκρίνει την αίτηση προσχώρησης του Ηνωμένου Βασιλείου στη σύμβαση NEAFC.
            
            
               2.   Η επιτροπή εξουσιοδοτείται να κοινοποιήσει στον θεματοφύλακα της σύμβασης NEAFC τη θέση της Ένωσης έως τη λήξη της προθεσμίας κοινοποίησης που αναφέρεται στο άρθρο 20 παράγραφος 4 της σύμβασης NEAFC.
            
         
         
            Άρθρο 2
            Η απόφαση (ΕΕ) 2019/510 καταργείται.
         
         
            Άρθρο 3
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 21 Σεπτεμβρίου 2020.
            
               
                  Για το Συμβούλιο
               
               
                  Η Πρόεδρος
               
               J. KLOECKNER
            
         
         
            (1)  ΕΕ L 227 της 12.8.1981, σ. 22.
         
            (2)  Απόφαση 81/608/ΕΟΚ του Συμβουλίου, της 13ης Ιουλίου 1981, για τη σύναψη της σύμβασης περί της μελλοντικής πολυμερούς συνεργασίας στον τομέα της αλιείας στον Βορειοανατολικό Ατλαντικό (ΕΕ L 227 της 12.8.1981, σ. 21).
         
            (3)  Απόφαση (ΕΕ) 2019/510 του Συμβουλίου, της 25ης Μαρτίου 2019, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης μελλοντικής πολυμερούς συνεργασίας στον τομέα της αλιείας στον Βορειοανατολικό Ατλαντικό όσον αφορά την αίτηση προσχώρησης στην εν λόγω σύμβαση που υπέβαλε το Ηνωμένο Βασίλειο (ΕΕ L 85 της 27.3.2019, σ. 22).
         
            (4)  ΕΕ L 29 της 31.1.2020, σ. 7.
         
            (5)  Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, (ΕΕ L 29 της 31.1.2020, σ. 1).
         
            (6)  Εκτελεστική απόφαση (ΕΕ) 2020/1305 του Συμβουλίου, της 18ης Σεπτεμβρίου 2020, σχετικά με την εξουσιοδότηση του Ηνωμένου Βασιλείου να παράσχει την έγκρισή του, αυτόνομα, ώστε να δεσμεύεται από ορισμένες διεθνείς συμφωνίες που τίθενται σε ισχύ ή εφαρμόζονται κατά τη διάρκεια της μεταβατικής περιόδου στον τομέα της κοινής αλιευτικής πολιτικής της Ένωσης (ΕΕ L 305 της 21.9.2020, σ. 27).
         
            (7)  ΕΕ L 179 της 23.6.1998, σ. 3.
         
            (8)  ΕΕ L 189 της 3.7.1998, σ. 16.